b"\n_START_ARTICLE_\nPantone\n_START_SECTION_\nHist\xc3\xb2ria\n_START_PARAGRAPH_\nPantone va ser fundada el 1962 per Lawrence Herbert, avui el seu conseller delegat, director i president. _NEWLINE_Al comen\xc3\xa7ament, Pantone era un petit negoci que comercialitzava targetes de colors per a companyies de cosm\xc3\xa8tics. Herbert aviat adquiriria Pantone, creant el primer sistema de emparellament crom\xc3\xa0tic el 1963.  _NEWLINE_El sistema es basa en una taula o gamma de colors, les Guies Pantone, de manera que sempre \xc3\xa9s possible obtenir-ne d'altres per barreges de tints predeterminades que proporciona el fabricant. Per exemple, \xc3\xa9s un sistema molt emprat en la producci\xc3\xb3 de pintures de color per barreja de tints._NEWLINE_Aquestes guies consisteixen en un gran nombre de petites targetes (15\xc3\x975 cm aproximadament) de cartr\xc3\xb3, sobre les quals s'ha impr\xc3\xa8s en un costat mostres de color, organitzades totes en un quadern de petites dimensions. Per exemple, una p\xc3\xa0gina concreta podria incloure una gamma de grocs variant en lluminositat del m\xc3\xa9s clar al m\xc3\xa9s fosc. _NEWLINE_Les edicions de les Guies Pantone es distribu\xc3\xafxen anualment a causa de la degradaci\xc3\xb3 progressiva de la tinta. Per a poder aconseguir el resultat que s'espera s'ha de tenir unes mostres de colors sobre diferents tipus de paper a manera de comprovaci\xc3\xb3. L'avantatge d'aquest sistema \xc3\xa9s que cadascuna de les mostres est\xc3\xa0 numerada i una vegada seleccionada \xc3\xa9s possible recrear el color de manera exacta.\n_START_SECTION_\nPantone i les banderes\n_START_PARAGRAPH_\nEls colors Pantone, descrits num\xc3\xa8ricament, han trobat un buit dins de la legislaci\xc3\xb3, especialment en les descripcions dels colors de banderes.El Parlament Escoc\xc3\xa8s va debatre la definici\xc3\xb3 del color blau de la bandera escocesa com Pantone 300. Aix\xc3\xad mateix, altres pa\xc3\xafsos com Canad\xc3\xa0, Espanya i Corea del Sud indiquen colors Pantone espec\xc3\xadfics per a la producci\xc3\xb3 de banderes. Arribat el moment, Pantone podria canviar els seus codis crom\xc3\xa0tics, encara que no tindria cap sentit fer-ho. Per contra, altres pa\xc3\xafsos utilitzen sistemes diferents per a legislar, com el CIELAB, menys comercials que el Pantone, i, per tant, m\xc3\xa9s complexos d'aplicar. _NEWLINE_Pantone afirma que la seva llista de nombres crom\xc3\xa0tics \xc3\xa9s propietat intel\xc2\xb7lectual de la companyia i que el seu \xc3\xbas lliure no est\xc3\xa0 perm\xc3\xa8s. Aquesta \xc3\xa9s una ra\xc3\xb3 de pes per la qual els colors Pantone no poden ser usats per programes de programari lliure com per exemple GIMP, ni tampoc solen trobar-se en aplicacions de baix cost."